  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 7-тӥ шуркынмонэ Самараын, Уж данлыкъя карын, Куйбышев нимо площадьын 1941-тӥ арын та нуналэ ортчем ожгар парадлы сӥзем Буре ваён парад ортчиз. Ужрадын Удмуртилэсь данзэ Ижкарысь кадет школаысь команда утиз. Со сярысь элькун тӧролэн но кивалтэтлэн пресс-службаез ивортӥз. Кадет школаысь пиналъёс ужралды азьло ик дасяськизы, татын соослы «Равняемся на героев» (0+) элькун учкон-вожвылъяськонэ но «Гвардия» (6+) спартакиадае пыриськемзы юрттӥз.  Туэ парад «Герои и подвиги» темалы сӥземын вал. Радъясьёс 1941-тӥ арысь шуркынмонлэсь атмосферазэ кылдытӥзы. Буре ваён Парад Россилэсь кункышетсэ, 65-тӥ но 239-тӥ стрелковой дививизиослэсь знамяоссэс, Краснознамённой амур флотилиялэсь знамязэ поттонэн кутскиз. Бӧрысь куноос азьтӥ Приволжск федерал округысь 14 улосвылъёсысьтыз, кужымо ёзэсъёслэн, ожгар дышетон центръёслэн, ветеран но патриот огазеяськонъёслэн, промышленной но ожутиськон предприятиослэн, вылӥ дышетсконниослэн, юнармеской отрядъёслэн, кадет классъёслэн 125 парад расчётъёссы, озьы ик Дагестанысь, ДНР-ысь, Белоруссиысь куноос ортчизы. Парад кутсокон азьын Росси азьмуртлэн Приволжск федерал округъя ужоскето муртэзлэн воштӥсез Игорь Паньшин но Самара улосвыллэн губернаторез Дмитрий Азаров Куйбышевын (али Самара - ред.) 7-тӥ шуркынмонэ 1941-тӥ арын ортчем парадлэн но Москваын 21-тӥ инвожое 1945-тӥ арын ортчем Вормисьёслэн Парадзылэн ожгар оркестрезлэн дирижёрезлы, Горд Армилэн ожгар оркестръёсызлэн инспекторезлы, дышетӥсьлы, крезьгурчилы, кунын ожгар оркестр службаез кылдытӥсьлы, ожгар маршъёслэн авторзылы, генерал-майорлы Семён Чернецкийлы буре ваён пулэз усьтонэ пыриськизы. Бӧрысь «Памяти Парада 7 ноября 1941 года в Куйбышеве» буре ваён пус доры сяська понизы. Парад бере тужгес но усто расчётъёсты пусйизы но вормисьёсты шараязы. Нырысетӥез Буре ваён парад Самараын 2011-тӥ арын 7-тӥ шуркынмонэ ортчиз. Со дырысен арлы быдэ радъяськылэ но Приволжск федерал округын но Россиын одӥгез тужгес бадӟымез патриот ужрад луэ.   Тодэ вайытом, «Кадет Приволжья – 2023» спартакиадаын Удмуртиысь команда вормиз. Тегъёс: буреваён Парад БыдӟымАтыкайож кадетъёс Ижкар Удмуртия  